Jeg er glad for jobben dere gjør, ofte under vanskelige forhold og uten subsidier. Jeg føler at servicen blir stadig bedre og jeg blir møtt med kompetanse i drosjene.
- Alle næringer utsettes for endringer. Nye forretningsmodeller og nye teknologiske muligheter åpner seg, og vi vil legge til rette for å ta dem i bruk, til kundenes beste, sa Nilsen.
Han gjentok at løyvekrav og behovsprøving skal ligge til grunn, og gikk gjennom de temaene som departementet har reist – blant annet tydeligere definisjon og avgrensning av samkjøring, løyve til 75 års alder, hovederverv og tilknytningsplikt.
Norges Taxiforbunds leder Øystein Trevland gikk hardt ut mot Uber og Haxi, som trappet opp sin markedsføring etter at de fikk beskjed fra departementet om at de driver ulovlig. – De viser ikke mye respekt! Trevland sa også at enkelte medlemmer av delingsøkonomiutvalget er inhabile dersom de skal begi seg inn på yrkestransportloven.
Tre medlemmer av Stortingets transport- og kommunikasjonskomité holdt egne innlegg, og deltok i paneldebatt sammen med næringens representanter.
Stortingsrepresentant Kjell Idar Juvik (A) forsto at næringen var frustrert over sprikende politiske signaler fra partiene, spesielt innad i regjeringen, gjennom tre år.
- Noen partier ønsker mer enn andre liberalisering og å slippe til Uber. Heldigvis har regjeringen landet på noe annet, men det er ikke lenge siden Unge Høyres landsmøte sa det motsatte, påpekte Juvik.
Entusiasme er bra, men kunnskap er heller ikke å forakte. Det sa Høyres drosjetalsmann Nils Aage Jegstad, som forklaring på at det er tatt tid å bestemme seg for regjeringspartiene.
- Noe må modnes før viktige avgjørelser. Taxi er viktig, og vi vil ikke ta avgjørelser før vi er sikre på at det vi gjør er riktig.
Pasientkjøringen til busselskaper er et problem som ikke er løst. Nordås ønsker å se på det på nytt, selv om det har vært lovet før. - Dere kjører mange mennesker hver dag og er limet i kollektivtrafikken. Vi vil at sjåførene skal ha utdanning, politiattest og sikre biler. Derfor må vi stille krav, deregulering er ikke veien å gå, sa Janne Sjelmo Nordås.